b'\n_START_ARTICLE_\nEl Estado Catal\xc3\xa1n\n_START_SECTION_\nDefinici\xc3\xb3 del diari\n_START_PARAGRAPH_\n"Nuestro norte es la justicia, nuestras armas la verdad, nuestro consejero la conciencia y as\xc3\xad marcharemos adelante y siempre adelante".\n_START_SECTION_\nOrigen\n_START_PARAGRAPH_\nLa publicaci\xc3\xb3 neix de mans de Valent\xc3\xad Almirall, pol\xc3\xadtic, advocat i periodista catal\xc3\xa0 que volia disposar d\'una tribuna des de la qual defensar les seves idees republicanes, federalistes i catalanistes. El Estado Catal\xc3\xa1n ser\xc3\xa0 la continuaci\xc3\xb3 d\'El Federalista (octubre del 1868 a juliol del 1869) que havia nascut amb l\'empenta de la revoluci\xc3\xb3 de 1868, quan s\'havia destronat Isabel II. _NEWLINE_Almirall anomenaria la seva publicaci\xc3\xb3 El Estado Catal\xc3\xa1n per mostrar el seu alineament amb el Pacte de Tortosa, promogut per ell mateix el maig del 1868. En aquest pacte s\'havien unit les forces republicanes federals (no independentistes) de Catalunya, Arag\xc3\xb3, el Pa\xc3\xads Valenci\xc3\xa0 i les Balears per convertir Espanya en un estat federal i preservar el contingut revolucionari del pronunciament del 1868. Igual que faria en el seu diari, el pacte rebutjava el separatisme i considerava que Catalunya nom\xc3\xa9s tornaria a ser pr\xc3\xb2spera en una Espanya lliure, federal i republicana.\n_START_SECTION_\nPrimers dos mesos, de juliol del 1869 a setembre de 1869\n_START_PARAGRAPH_\nEn aquesta primera etapa El Estado Catal\xc3\xa1n es reivindica com una publicaci\xc3\xb3 cr\xc3\xadtica, obertament federalista i republicana, i aconsegueix guanyar-se amb la seva honestedat un p\xc3\xbablic fidel, m\xc3\xa9s humil que el que tenien els altres diaris del per\xc3\xadode._NEWLINE_Els articles que es publiquen mostren la voluntat de Valent\xc3\xad Almirall, que exerciria de director de la publicaci\xc3\xb3, de convertir Espanya en una rep\xc3\xbablica federal on s\'eliminin els problemes entre les diferents regions gr\xc3\xa0cies a la igualtat i a la protecci\xc3\xb3 dels drets hist\xc3\xb2rics de cada estat federat. Defensa les llibertats individuals i la necessitat de modernitzar la societat espanyola des de les seves m\xc3\xa9s profundes arrels amb articles molt cr\xc3\xadtics en qu\xc3\xa8 defensa els valors revolucionaris que havien inspirat el pronunciament que havia derrocat Isabel II el 1868._NEWLINE_Amb aquest objectiu no dubta a criticar les autoritats que administraven la Revoluci\xc3\xb3 de Setembre (els considera reaccionaris) i per aix\xc3\xb2 arriba a publicar la declaraci\xc3\xb3 que la p\xc3\xa0tria i la llibertat estaven en perill. Aquestes paraules tan indendiaries farien que les autoritats el detinguessin i el traslladessin a un vaixell-pres\xc3\xb3 juntament amb dos redactors, Antoni Feliu Codina i Emili Morros. El 27 de setembre El Estado Catal\xc3\xa1n \xc3\xa9s clausurat per subversiu.\n_START_SECTION_\nDesembre del 1869 a juny del 1870\n_START_PARAGRAPH_\nJa en llibertat, el desembre Almirall repr\xc3\xa8n la publicaci\xc3\xb3 del diari i continua la seva tasca de den\xc3\xbancia i lluita per la just\xc3\xadcia social. Alguns dels seus redactors segueixen a la pres\xc3\xb3 i el seu impressor, Josep Tutau, \xc3\xa9s detingut per la publicaci\xc3\xb3 d\'una proclama electoral publicada al diari. El Estado Catal\xc3\xa1n resulta trencador per les seves opinions i tamb\xc3\xa9 per la pol\xc3\xa8mica que genera amb els seus continguts, que utilitza com a eina per fer reaccionar la societat. Alguns exemples en s\xc3\xb3n la publicaci\xc3\xb3 per part de Josep Anselm Clav\xc3\xa9, el febrer del 1870, de not\xc3\xadcies relacionades amb tota mena de calendaris, ja fossin astron\xc3\xb2mics, cat\xc3\xb2lics, jueus o mahometans. El mar\xc3\xa7 el diari engega una subscripci\xc3\xb3 per donar suport a la manifestaci\xc3\xb3 contra les quintes que havien de tenir lloc entre els enderrocs de la Ciutadella. No nom\xc3\xa9s s\'engega la subscripci\xc3\xb3, sin\xc3\xb3 que es publiquen les donacions fetes i les dedicat\xc3\xb2ries que fan els subscriptors, moltes d\'elles en catal\xc3\xa0._NEWLINE_Assaltat per les dificultats que les autoritats posen a la seva publicaci\xc3\xb3, Almirall decideix unir forces amb La Raz\xc3\xb3n el juny del 1870 per donar pas a l\'Independiente, on signa juntament amb Clav\xc3\xa9 l\'editorial fundacional.\n_START_SECTION_\nEtapa de Madrid, de mar\xc3\xa7 a juliol del 1873\n_START_PARAGRAPH_\nDespr\xc3\xa9s de ser elegit diputat a Madrid, Almirall decideix tornar a engegar El Estado Catal\xc3\xa1n, per\xc3\xb2 aquesta vegada a la capital, per aconseguir que les seves idees fossin escoltades directament al centre del poder i aix\xc3\xad aconseguir transformar el sistema pol\xc3\xadtic. Promou que Espanya adopti un model federal com el de Su\xc3\xafssa o els Estats Units, i que s\'apliquin els principis de la Revoluci\xc3\xb3 Francesa. Desenganayat, l\'onze de juliol de 1873 tanca la cap\xc3\xa7alera en adonar-se que el federalisme no \xc3\xa9s possible a Espanya i despr\xc3\xa9s de ser acusat de separatista i catalanista egoista. Les \xc3\xbaltimes paraules d\'El Estado Catal\xc3\xa1n: <<lasciate ogni speranza>>.\n_START_SECTION_\nCaracter\xc3\xadstiques i format\n_START_PARAGRAPH_\nSense il\xc2\xb7lustracions._NEWLINE_Edici\xc3\xb3 del mat\xc3\xad: gran foli, 4 p\xc3\xa0gines a 4 columnes._NEWLINE_Edici\xc3\xb3 de la tarda: quart de foli, 8 p\xc3\xa0gines a 1 columna.'